
[image: cover]


Tubakrisen

Av Pia Lise Selnes

Illustrasjoner:
Adrian Storm

[image: image]


Forlag: Samarkand

Tilrettelagt for ebok av eBokNorden as

ISBN: 978-82-691219-1-9 (ePub)

ISBN: 978-82-691219-0-2 (trykk)

Illustrasjoner: Adrian Storm

Grafisk utforming: Mari Røstvold

Manuskonsulenter: Eirin Dahl, Petra Helgesen, Rune Alexandersen

Heiagjeng: Hege Haugvik, Bent Ødegaard, Aina Berg

Tubakonsulent: Magne Østlie Hjelmervik

© Samarkand 2018

Materialet er vernet etter åndsverkloven. Uten uttrykkelig samtykke er eksemplarfremstilling bare tillatt når det er hjemlet i lov eller avtale med Kopinor (www.kopinor.no).


Ask og Ellinor leste denne boken først.

Hvem skal lese den nå? 


Innhold

Kapittel 1

Hvor mange barn har vi?

Kapittel 2

12 + 1 = cirka 14

Kapittel 3

Må man ha med tuba på tubatur?


Storeblombarna

I boken møter du familien Storeblom. Familien består av Esmeralda Storeblom (mamma), Didrik Storeblom (pappa) og alle søsknene Storeblom:

Kapittel 1

Hvor mange barn har vi?

Esmeralda Storeblom hadde tretten barn, men hun sa alltid at hun hadde tolv. Problemet var at Esmeralda bare kunne telle til tolv, så hun trodde faktisk at hun hadde tolv barn.

Ada var tretten år og hørte til blant Storeblomungene. Ada syntes det var ganske trøblete med en mor som bare kunne telle til tolv. Men virkelig krise ble det først da alle søsknene ble invitert til Amerika – og Esmeralda sørget for flybillettene.

Pappaen til Ada, Didrik Storeblom, var tubalærer på Kroken skole, og tubamusikk var det vakreste lærer Storeblom visste om. Derfor måtte alle elevene være med i skolens store tubaorkester, gjøre mange tubalekser og holde ut lange tubaøvinger. Hadde Didrik Storeblom fått bestemme, så hadde Kroken skole vært en ren tubaskole. Men dessverre måtte elevene lære litt matematikk og språk også.

Amerika-turen handlet også om tuba. Den styrtrike amerikanske damen Ivana Truttel-Dutt hadde invitert alle som spilte tuba på Kroken skole, til å besøke tubapalasset hennes i Amerika.

Storeblom-barna ble overlykkelige over invitasjonen til Amerika. Endelig skulle de få delta på noe spennende på grunn av tubapappaen sin. Men så begynte planleggingen.

– Det kommer aldri til å gå bra, sa fireåringen Karlomine dystert.

Karlomine var egentlig for liten til å gå på skole, men hun var veldig klok. Didrik hadde tatt henne med til skolen fra hun var to år, før hun klarte å bære sin egen tuba. Nå gikk hun i sjette klasse, der hun hjalp lærerne med å svare på vanskelige spørsmål.

– Er det noen som ikke har lyst til å være med, kanskje?

Ada spurte forsiktig ut i luften, selv om hun visste at dette var krise. Ungene hadde samlet seg til familieråd i det gamle, morkne vedskjulet i hagen. Fedre skulle ordne med pakking, og mødre skulle ordne med billetter, hadde de fått beskjed om. Mamma Esmeralda hadde kvitret fornøyd at hun personlig hadde meldt fra til fru Truttel-Dutt at hun trengte tolv flybilletter til sine tolv tubaunger.

Vedskjulet var lite, så de vaglet seg som best de kunne mellom vedkubber, verktøy og gamle malingspann. Ante, som var femten år og oppkalt etter hovedpersonen i en gammel barne-TV, hadde kommet sist og satt presset inn i vindusposten for å få plass.

– Pass, sa Tamarine ulykkelig. – Vi trenger tretten pass, også.

Tamarine var tvillingene Tamar og Trine. Selv om de var gutt og jente, var de prikk like. Ikke engang mamma Esmeralda klarte å se forskjell, derfor sa hun Tamarine til begge. De var tynne som sytråder, og nå som de satt tett sammen på en huggestabbe, var det nesten vanskelig å se at de var to.

– Ja, istemte Dulilja.

– Vi trenger både tretten pass og tretten flybilletter.

Hun sukket og fortsatte hviskende.

– Hva om vi for én gangs skyld sier til mamma at vi trenger tretten …

– NEI!!!!

Et unisont, enstemmig brølende nei kom fra alle de andre. Én gang hadde Didrik nemlig prøvd å snakke med Esmeralda om tretten.

– Hva om vi hadde hatt tretten barn, hadde han spurt litt sånn tilfeldig ut i luften, mens han pusset energisk på tubaen sin med en poleringsklut.

– Tretten? Du vet at det er et ulykkestall, ikke sant?

Mamma Esmeralda hadde pustet fort ut og inn mens hun snakket høyere og høyere.

– Alt går galt når man kommer til tretten, hvinte hun.

– Tretten er skummelt, skingret stemmen. – Tretten bringer ulykke. Jeg vil ikke høre mer snakk om tretten.

Hun hikstet etter pusten mens store tårer spratt ut av øynene hennes, og Didrik måtte legge fra seg tubaen og hente lommetørklær.

Senere samlet han sammen alle ungene og snakket alvorlig.

– Jeg trodde Esmeralda led av dyskalkuli eller talldysleksi, begynte han.

– Er det farlig? Blir vi smittet, lurte Ada på. Hun hadde veldig lyst til å være hjemme fra skolen noen dager.

– Nei, nei, slett ikke, beroliget Didrik. Det betyr bare at man har problem med å lære tall. Men det er noe helt annet med Esmeralda. Hun har rett og slett en hysterisk skrekk for tallet tretten. En fobi. Hun kom seg antagelig aldri forbi tallet tretten da hun skulle lære å regne. Noe eller noen må ha skremt henne helt forferdelig.

– Akkurat som at folk er redde for edderkopper og har araknofobi. Mamma har altså trettenfobi, fastslo Ante, som var eldst og ville være klokest.

– På latin heter tretten «tredecim», og på gresk sier de «dekatreis», fortalte Karlomine.

– Så det blir tredecimfobi eller dekatreisfobi. Vi kan bruke det som hemmelig språk når mamma er i nærheten.

Pappa Didrik så takknemlig på Karlomine.

– Kjempelurt. Hvis noen absolutt må si tallet tretten fra nå av, kan de velge mellom tredecim eller dekatreis. Men aldri, absolutt aldri si tretten så mamma Esmeralda hører det.

Derfor gikk barna fra vedskjulet med et uløst problem. Én av dem kom til å mangle billett, og pappa Didrik var så distré at han helt sikkert ikke hadde tenkt på det. Og om han hadde, så var det ikke så enkelt å skaffe penger til en ekstra Amerikabillett.

Kalvin, som var fjorten år gammel, hadde sittet stille under familierådet. Han krympet innvendig hver gang pappaen snakket om flinke og berømte tubaspillere. For selv om Kalvin hadde spilt tuba siden han var to år, var han ganske dårlig. Han var faktisk – for å si det rett ut – en elendig tubaspiller. Han hadde selvfølgelig lyst til å bli med til Amerika, men var villig til å gjøre hva som helst for å slippe å spille.

Esmeralda spilte ikke tuba, men hun hadde hjulpet Kalvin med å lære noter da han var liten. Ettersom hun ikke klarte å telle mer enn tolv noter, lærte han aldri flere. Tolv noter holder bare til de aller enkleste tubastykkene, og helt frem til nå hadde Kalvin vært fornøyd. Alle trodde han spilte, men mesteparten av tiden blåste han forsiktig i tubaen uten å lage lyd.

Dirigent og lærer Didrik Storeblom hadde snakket om solospilling i Amerika, og Kalvin lurte fælt på hvordan han skulle klare å snike seg unna. Et kort øyeblikk tenkte han at han kunne ofre seg og bli hjemme, for det kom til å bli et mareritt å late som om han spilte på alle konsertene. Men å være helt alene på skolen i ti dager? Kalvin fikk heller late som om han ble syk. Frisk nok til å bli – med, men for syk til å spille tuba? Det fantes sikkert en sånn sykdom.

Hadde det bare vært vanlige konserter, men lærer Storeblom hadde brumlet begeistret om solospilling. Endelig skulle elevene få vist frem tubakunstene sine for et internasjonalt publikum. Han kunne ikke love at alle skulle få spille solo, men i hvert fall de eldste, hadde han sagt mens han pekte mot klassen til Kalvin.

Brekke tunga, var det mulig? Kalvin hadde lagt en blyantstump i munnen mens han gjorde tubaprompepusting for å finne ut om det var mulig å spille med ødelagt tunge.

– Flott, Kalvin, hadde lærer Storeblom sagt da han så hva Kalvin holdt på med.

– Tørrtrening på solonummer allerede, dette kommer til å bli fantastisk. Kalvin tar første solonummer i Amerika!


Kapittel 2

12 + 1 = cirka 14

Heldigvis jobbet ikke mamma Esmeralda på skolen, for både Storeblom-ungene og de andre ungene visste hvilket fag de ville fått. Hekling!

Mamma Esmeralda heklet hele tiden, og alt hun hadde rundt seg, ble dekket med hekletingene hennes. Ungene hadde heklete sko, ørevarmere og ryggsekker. Hønene i nabolaget hadde fått heklete vingevarmere og hønesko, og hanen fikk hanekamheklelue! Det fantes ikke den ting i verden som ikke trengte noe heklet, mente Esmeralda.

Morgenen etter den mislykkede planleggingen sto ungene i lang kø foran vasken med det heklete speilet for å spytte ut tannkrem etter tannpussen.

– Ageriga bir gempeartig, sa Ada med munnen full av tannkost.

– Hvisj vi karer å komme osj dit, svarte Dulilja mens hun gurglet. Plutselig hørte de høye stemmer fra kjøkkenet.

– Nei, nei og atter nei, ropte pappa Didrik.

– Du kan ikke begynne å spille tuba. Hvem i all verden skal hekle gaver og gensere og sokker og haneluer og tubatrekk da?

– Men jeg vil også være med til Amerika, svarte Esmeralda.

– Vi skal få deg med til Amerika, men det må finnes en annen måte.

– Jeg har egentlig ikke det minste lyst til å spille tuba heller, mumlet mamma Esmeralda lavt sånn at pappa Didrik ikke skulle høre det.

Noen minutter senere satt alle samlet rundt frokostbordet. Men i stedet for å ta frem trippelbrødskjæremaskinen buldret pappa Didrik med høy stemme så barna tidde bom stille:

– I dag blir det ikke frokost før vi har løst et kjempestort problem! Vi må finne en måte å skaffe penger til en ekstra Amerika-billett til mamma Esmeralda på.

– Mamma? Skal mamma spille tuba? utbrøt Ante forundret. – Hun er jo voksen?

– Nei, svarte pappa Didrik. – Jeg har lovet henne at vi skal klare det uten at hun spiller tuba. Det blir ikke enkelt, men jeg har lovet det, og vi må holde det jeg lover.

– Vi kan spille tuba i friminuttene og legge en hatt foran oss som de andre elevene kan legge penger i, foreslo Ante.

Forslaget ble temmelig kjapt nedstemt. Når du går på en skole hvor absolutt alle spiller tuba, er det neppe noen som vil betale for å høre på.

– Jeg kan hekle tubatrekk og selge på skolebasar, foreslo mamma Esmeralda.

– Nei, sukket Yussef.

– Det finnes ikke noen som har en naken tuba i hele Kroken. Mange har til og med to tubatrekk i forskjellige farger.

– Vi smugler med oss mamma, ropte lille Sirk Elin.

– Hun kan ha på seg en sånn usannsynlighetskappe som Harry Potter bruker, og så kan hun bare gå sammen med oss inn på flyet!

Pappa Didrik sukket høyt og så oppgitt på Sirk Elin. Noen ganger syntes han at barn hørtes veldig dumme ut. Han begynte å riste på hodet så ørene dasket mot skuldrene, da Ada skrek ut.

– Det er genialt, jo. Sirk Elin er et geni, hun har løst alle problemene våre!

– Problemene våre? Vi har vel bare ett problem, og hun har ikke klart å løse dét engang, mente Didrik. Han fnøs forarget, men Ada fortsatte bare ufortrødent.

– Klart vi har mange problemer. Unger har alltid problemer. Reisesyke og høydeproblemer og flyskrekk og Amerika-fobi. Men det viktigste problemet akkurat nå er å få mamma til Amerika. Og jeg vet akkurat hvordan vi skal gjøre det. Vi later som om hun er en tuba!

Det ble helt stille rundt bordet. Ingen klarte å se sammenhengen mellom en usynlighetskappe og en tuba til mor.

– Jæi vil pille på mamma!

Nikken på to år hoppet rundt mens han lot som om han spilte tuba, og dermed begynte de andre å le.

Ada kikket forundret rundt bordet.

– Er det virkelig ingen som forstår hva jeg mener?

Alle ristet på hodet mange ganger.

– Vi skal ha med oss tolv tubaer pluss tuba til pappa, sa Ada og manøvrerte pent utenom tallet tretten.

– Folk flest aner ikke hvordan en tuba ser ut, fortsatte hun.

Didrik himlet med øynene så de rullet helt bakover i skallen, men Ada stoppet ham før han rakk å protestere høylydt.

– Tubaene våre har tubatrekk i forskjellige farger og størrelser, og det er nesten ikke mulig å skjønne hva som er inni.

Karlomine begynte å nikke ivrig.

– Så hvis mamma Esmeralda lager et ekstra tubatrekk til seg selv, så er det en enkel sak å smugle henne med seg!

– Men jeg trenger jo ikke noe tubatrekk, for jeg skal ikke spille tuba, sukket Esmeralda oppgitt.

– Nei, mamma, sa Ada tålmodig. – Du skal hekle et tubatrekk som passer akkurat til deg selv. Du skal rett og slett være inni tubatrekket, og så skal vi andre smugle deg inn på flyet.

– Vi skal til Amerika, og vi vet hvordan vi skal komme oss dit! Jippi, jippi, jippi!

Esmeralda og Didrik så forundret ut da alle ungene unntatt Kalvin brøt ut i vill jubel og hoppet i ring rundt kjøkkenbordet og hoiet og sang.

Ungene hadde nemlig forstått at det eneste de trengte å gjøre, var å lure mamma Esmeralda til å hekle to mennesketubatrekk i stedet for ett. Så kunne de smugle med seg både en Storeblom-unge og en Storeblom-mamma i hvert sitt tubatrekk. America next!


Kapittel 3

Må man ha med tuba på tubatur?

På skolen dagen etter var Amerika-turen det eneste elevene klarte å snakke om. Alle hoppet og spratt omkring, fulle av energi, men ingen klarte å gjøre skolearbeid. Lærer Storeblom ba dem i stedet om å møte i musikkrommet for å planlegge. Der fikk elevene beskjed om å skrive en liste med tolv ting de mente var nødvendig å ha med på turen.

– Men er det nok med tolv? lurte Alvin fra sjetteklassen på.

– Ja, presiserte tubalærer Storeblom og stirret strengt utover elevene.

– Tolv er alltid nok. Det er grenser for hvor mye man kan ta med seg på et fly. I morgen henger vi opp listene og kontrollerer at alle har notert fornuftige ting. I mellomtiden får dere øve godt.

Om kvelden kom det tubalyder fra alle hus i hele Kroken. Små barn og store barn spilte til de fikk svære vabler på leppene og måtte sette plaster over hele munnen. Innimellom satt de sammen med resten av familiene sine og strevde med å lage listen med de tolv viktigste tingene. Noen mødre og fedre mente nok at listen ble litt kort.

Neste dag dekket elevene veggene på musikkrommet med pakkelister på rekke og rad i stedet for tubanoter. Lærer Storeblom danset strålende fornøyd inn til timen. Han leste på én liste, ristet oppgitt på hodet og kikket på den neste, ristet enda mer oppgitt på hodet og gikk videre. Øreflippene dasket mot skuldrene, fortere og fortere, og etter å ha gått langs hele den lange veggen og lest på alle listene var ørene blitt ildrøde.

– Men er det mulig, da? tordnet han mot elevene.

– Hvordan kan alle – jeg gjentar ALLE – glemme det viktigste? Her skal vi reise langt og lenger enn langt, og vi skal være borte i ti dager, og så har alle glemt det viktigste?

Rødfargen på øreflippene ble enda mørkere, og den begynte å spre seg til resten av hodet.

– Tannbørste? kom det forsiktig fra lille Martin, som nettopp hadde mistet nesten alle melketennene.

– Vi kan vel klare oss ti dager uten tannbørste, brumlet Storeblom til svar.

– Gode sko, mumlet Camilla.

– Selvfølgelig ikke, svarte Storeblom. – Du har på deg de skoene du har, så de trenger ikke stå på listen, uansett om skoene er gode eller ikke.

– Ørepropper, hvisket Olga mens hun stirret sjenert ned i gulvet.

– Ørepropper? Da hører jo ingen hva de spiller, eksploderte lærer Storeblom.

Alle kniste mens de holdt for munnen, og noen klarte ikke å la være å kommentere.

– Haha! Det var lurt. Det må vi huske. Kjempesmart! Vi slipper å høre på oss selv!

Olga fortsatte.

– Jeg tenkte det var lurt å ha ørepropper på flyet. Sånn at vi får sove hvis noen bråker.

Lærer Storeblom kikket på henne. Kom det endelig et snev av fornuft? Han lukket øynene.

– A, B, C, D, E, F, sa han sakte.

Elevene lurte på hvor lang tid det ville ta. Det hendte han måtte ta alfabetet to ganger før han ble rolig. Da han kom til S, åpnet han øynene.

– Hvorfor i alle verdens tubaspillende land og riker er det ingen av dere som har tenkt på å ha med en tuba? Hva skal dere spille på? Lufttuba?

– Må alle ha med seg tuba, da? spurte Kalvin forsiktig.

– Jeg kan for eksempel ofre meg og bære håndklær og vannflasker for dere.

Han kikket rundt seg med spørrende øyenbryn langt oppe i panna mens han nikket oppfordrende, men ingen av elevene turte å nikke tilbake.

– Håndflasker og vannklær?

Ordene spratt ut av munnen på Didrik Storeblom så hardt at det fulgte med spyttdråper som traff de nærmeste elevene.

– Hva tror du vi er? Et ganske alminnelig og idiotisk fotballag? Ta med listene deres hjem igjen og tenk en gang til. I morgen vil jeg ha nye lister her. Han tappet hardt med pekefingeren på veggen. – Med tuba!

Neste dag kåret lærer Storeblom en vinnerliste som alle fikk beskjed om å kikke ekstra godt på. Særlig de øverste, viktigste tingene:


1 Tuba

2 Tubatrekk

3 Tubanoter

4 Tubareservedel

5 Tubarensemiddel

6 Yatzy

7 Matpakke

8 Reisesykemedisin

9 Ørepropper

10 Billett

11 Pass

12 Kart over Amerika

